กรมบัญชีกลาง พร้อมจ่ายเงินช่วยเหลือพิเศษผู้สูงอายุกว่า 10 ล้านคน เริ่มจ่ายรอบแรก 19 กรกฎาคมนี้
นางสาววารี แว่นแก้ว รองอธิบดีกรมบัญชีกลาง ในฐานะโฆษกกรมบัญชีกลาง เปิดเผยว่า ตามที่คณะรัฐมนตรีได้อนุมัติการจัดสรรงบประมาณรายจ่ายประจำปี พ.ศ. 2565 การจ่ายเงินช่วยเหลือพิเศษผู้สูงอายุ จำนวน 10.94 ล้านคน วงเงิน 8,382.20 ล้านบาท เพื่อบรรเทาผลกระทบด้านเศรษฐกิจ ตามที่กระทรวงการพัฒนาสังคมและความมั่นคงของมนุษย์เสนอ โดยผู้สูงอายุที่ได้รับเงินเบี้ยยังชีพผู้สูงอายุ จะได้รับเงินช่วยเหลือพิเศษผู้สูงอายุ 100 - 250 บาท/คน/เดือน เป็นเวลา 6 เดือน (เมษายน - กันยายน 2565) กรมบัญชีกลาง จะโอนเงินเข้าบัญชีเงินฝากธนาคาร ให้แก่ผู้มีสิทธิรับเงินโดยตรง  โดยจะจ่ายเงินรอบแรกในวันที่ 19 กรกฎาคมนี้ รวม 4 เดือน (เมษายน - กรกฎาคม 2565)  ส่วนรอบถัดไปในวันที่ 19 สิงหาคม 2565 และ 19 กันยายน 2565 ผู้ที่ได้รับเงินเบี้ยยังชีพผู้สูงอายุ เดือนละ 600 บาท จะได้รับเงินช่วยเหลือพิเศษเดือนละ 100 บาท , ผู้ที่ได้รับเงินเบี้ยยังชีพผู้สูงอายุเดือนละ 700 บาท จะได้รับเงินช่วยเหลือพิเศษเดือนละ 150 บาท , ผู้ที่ได้รับเงินเบี้ยยังชีพผู้สูงอายุเดือนละ 800 บาท จะได้รับเงินช่วยเหลือพิเศษเดือนละ 200 บาท และผู้ที่ได้รับเงินเบี้ยยังชีพผู้สูงอายุเดือนละ 1,000  บาท จะได้รับเงินช่วยเหลือพิเศษเดือนละ 250 บาท